EXCLUSIV. DLAF anunță că a sesizat DNA și în privința proiectului pe fonduri europene care a avut ca beneficiar firma lui Dan Barna.
DLAF susține că după verificările sale "au rezultat indicii privind posibila săvârșire a unor fapte de natură penală" în privința derulării proiectului "Biblioteca bunelor practici. Concept inovator de dezvoltare a mediului rural". Beneficiar al proiectului a fost firma S.C. Grupul de Consultanță pentru Dezvoltare DCG SRL, care i-a aparținut lui Dan Barna, co-președinte al USR PLUS, și soției sale, Olga Totolici, care a fost administrator al firmei. DLAF anunță că a sesizat în acest sens Secția a II-a a DNA.
Departamentul de Luptă Antifraudă anunță, într-un răspuns la o solicitare Mediafax și Aleph News că inspectorii săi au sesizat Secția a II-a a DNA și cu privire la proiectul "Biblioteca bunelor practici. Concept inovator de dezvoltare a mediului rural", care are ca beneficiar S.C. Grupul de Consultanță pentru Dezvoltare DCG SRL, care i-a aparținut lui Dan Barna și soției sale, Olga Totolici, pentru că în urma verificărilor "au rezultat indicii privind posibila săvârșire a unor fapte de natură penală"."În urma verificărilor efectuate în cazul proiectului "Biblioteca bunelor practici. Concept inovator de dezvoltare a mediului rural" (POSDRU/135/5.2/S/125782 – cod SMIS 51031), având ca beneficiar S.C. Grupul de Consultanță pentru Dezvoltare DCG SRL, au rezultat indicii privind posibila săvârșire a unor fapte de natură penală, motiv pentru care Departamentul pentru lupta antifraudă – DLAF a procedat la întocmirea actelor de sesizare.Întreaga documentație a fost transmisă Direcției Naționale Anticorupție (Secția de Combatere a Infracțiunilor Asimilate Infracțiunilor de Corupție)", anunță DLAF în răspunsul pentru Mediafax și Aleph News.În mai 2021, DLAF anunțase că a sesizat DNA în privința a 2 dintre proiectele pe fonduri europene ( Punți Comunitare" și "SES-am deschide-te!"), unde a găsit indicii privind o posibilă săvârșire a unor fapte de natură penală, fiind implicate 4 persoane care la data faptei, dețineau calitățile de expert cu atribuții de recrutare respectiv, manageri ai structurilor de economie socială (entități înființate în cadrul proiectelor).Tot în mai 2021, DLAF anunța că în privința celui de-al treilea proiect verificat ("Incluziune socială și pe piața muncii prin întreprinderi sociale") nu a găsit indicii de natură penală iar verificările în privința celui de-al 4-lea proiect care implica firma care i-a aparținut lui Dan Barna și soției sale, erau în curs.Săptămâna trecută, pe 22 septembrie 2021, DNA a anunțat că în dosarul care implică primele sesizări ale DLAF cercetările se fac în continuare "in rem", nicio persoană neavând până în prezent calitatea de suspect sau de inculpat."Un dosar având la bază aspectele la care faceți referire este în lucru pe rolul DNA – Structura Centrală, fiind începută urmărirea penală doar cu privire la faptă (“in rem"), prin urmare, în acest moment, nicio persoană nu are calitatea de suspect sau inculpat", se arată în răspunsul DNA.Tot pe 22 septembrie 2021, DNA a anunțat că în celălalt dosar în care a fost invocat numele fostului vicepremier al USR PLUS, Dan Barna, procurorii au dispus soluția clasării pe "fapta nu există", clasarea fiind dată de procurorul secției I a DNA, Radu Ionescu și confirmată de către procurorul adjunct al Secției I a DNA, Adrian George Matei, fin al procurorul CSM, Cristian Ban, fiind contestată în instanță, la Tribunalul Alba.